Fleabag

**Fleabag** on Phoebe Waller-Bridgen luoma mustan huumorin sävyttämä  brittiläinen tv-sarja. Komediaa tuotettiin vuodesta 2016 vuoteen 2019 saakka yhteensä kahdentoista jakson ja kahden kauden verran. Sarjan tuotannosta vastasivat BBC ja Amazon Studios. 

Fleabagin ensiesitys oli 21. heinäkuuta 2016 ja päätösjakso esitettiin 8. huhtikuuta 2019. Suomessa sarjaa on esittänyt Yleisradio Yle TV2-kanavalla sekä Yle Areenassa. Fleabag on katseltavissa myös suoratoistopalvelu Amazon Prime Videossa. 

Sarjan luoja ja käsikirjoittaja Phoebe Waller-Bridge valmisteli Fleabagin alun perin lyhyeksi monologiksi, joka kehittyi myöhemmin pidemmäksi näytelmäksi ja lopulta tv-sarjaksi. Teoksen tausta näkyy tv-adaptaation toteutuksessa, jossa Waller-Bridgen näyttelemä sarjan päähenkilö Fleabag rikkoo toistuvasti neljättä seinää ja puhuttelee katsojaa.

Sarja on kriitikoiden ylistämä ja se on ansainnut palkintoja useissa tv-alan palkintogaaloissa. Fleabag voitti ensimmäisenä brittiläisenä sarjana parhaan komediasarjan Emmy-palkinnon ja Phoebe Waller-Bridge keräsi lisäksi palkinnot parhaasta naispääosasta komediasarjassa sekä parhaasta käsikirjoituksesta. Emmy-palkintojen ohella sarja on palkittu muun muassa usealla BAFTA-palkinnolla, kahdella Kultaisella ruusulla, kolmella Golden Globella ja kolmella Screen Actors Guild -palkinnolla. 

Kriitikot ovat ylistäneet sarjaa yhdeksi kaikkien aikojen parhaista komediasarjoista. 

## Tuotanto

### Taustaa

*Fleabagin* luoja Waller-Bridge kehitti nimikkohahmon alunperin 12-minuuttista monologia varten. Esiintyminen herätti kiinnostusta ja lopulta sen pohjalta muovattiin monologinäytelmä, joka sai ensiesityksensä  Edinburgh Festival Fringen esittävän taiteen festivaaleilla vuonna 2013. Esitys voitti festivaalien Fringe First -palkinnon.    

Fleabag-monologinäytelmän esitykset Edinburgh Festival Fringessä herättivät kiinnostusta myös televisiokanavissa, ja pian Waller-Bridge aloitti yhteistyön tuotantoyhtiö Two Brothers Picturesin sekä BBC:n kanssa.

Teatteriesitysten ja sittemmin tv-sarjan suosion myötä Fleabag on palannut useaan otteeseen takaisin teatterilavoille. Monologinäytelmää on esitetty muun muassa National Theatressa West Endissä, Soho Theatressa, Wyndham's Theatressa sekä SoHo Playhousessa New Yorkissa. Esitykset ovat saaneet kriitikoilta hyviä arvioita ja näytökset olleet loppuunmyytyjä.   

### Kehitys ja tuotanto

#### Kausi 1

Vuonna 2013 BBC Three -televisiokanava alkoi kehittää Fleabagia kohti tv-sarjaa. Waller-Bridgen ohella näyttelijäkaartiin kiinnitettiin tunnettuja nimiä, kuten Olivia Colman ja Bill Paterson. 

Fleabagin pilottijakso kuvattiin vuonna 2015 ja se sai välittömästi hyväksynnän kanavalta. Ensimmäisen kauden muiden jaksojen kuvaukset alkoivat huhtikuussa 2016. Fleabag sai ensi-iltansa 21. heinäkuuta 2016 BBC Three -kanavalla. Suomessa sarja esitettiin ensimmäistä kertaa vuonna 2018 Yle TV2:lla sekä Yle Areenassa.

#### Kausi 2
Vuonna 2017 ilmoitettiin, että Fleabag on uusittu toiselle kaudelle BBC:n sekä Amazon Studiosin yhteistuotantona, ja se tullaan esittämään vuonna 2019. Elokuussa 2017 BBC tiedotti, että Andrew Scott liittyy näyttelijäkaartiin ja jaksojen kuvaukset alkoivat vuoden 2018 lopulla. 

Toinen kausi sai ensiesityksensä  4. maaliskuuta 2019 BBC Three ja BBC One -kanavilla  ja kansainvälisen ensiesityksensä 17. maaliskuuta 2019 suoratoistopalvelu Amazon Prime Videossa. Suomessa Yle alkoi esittää Fleabagin toista tuotantokautta ensi kertaa helmikuussa 2020.

## Sarjan jatko
Suosiosta huolimatta Waller-Bridge on kommentoinut, että Fleabagille ei ole tarkoitus tehdä jatkoa. Hän on myös paljastanut, että alun perin sarjan piti olla vain yhden kauden mittainen.

Sarjasta on tehty ranskalainen itsenäinen adaptaatio nimeltä Mouche, joka sijoittuu Pariisiin. Sarja sai ensiesityksensä 3. kesäkuuta 2019 ja sitä on kuvattu uskolliseksi alkuperäisen Fleabagin toteutukselle.  Mouchen nimikkoroolin tekee Camille Cottin. 

## Vastaanotto
Fleabag saavutti suosiota jo ensimmäisellä kaudellaan, joka oli BBC Three -kanavan vuoden 2016 suosituin tv-sarja. Yleisömenestyksen lisäksi sarja nautti kriitikoiden laajaa arvostusta niin kotimaassaan kuin kansainvälisestikin. Fleabagin ensimmäinen tuotantokausi keräsi myös suomalaisessa mediassa ylistäviä arvioita.

Toinen kausi sai vielä enemmän kiitosta kriitikoilta, ja muun muassa Vulture-lehden kriitikko Jen Chaney luonnehti kautta täydelliseksi onnistumiseksi. Lisäksi sarja nousi merkittävien palkintogaalojen ehdokkaaksi myös kansainvälisesti, ja keräsi muun muassa 11 Emmy-ehdokkuutta.  Myös Suomessa vastaanotto oli positiivinen ja kaudella esiintyvä suomalaishahmo Klare (Christian Hillborg) sai huomiota mediassa.   

Metacriticissä Fleabagin saamien kriitikkoarvioiden keskiarvo on 92 ja Rotten Tomatoesissa 100.    

## Juoni
Nimikkohahmo Fleabagista kertova sarja sijoittuu Lontooseen, jossa sen molemmat kaudet on kuvattu.

### Kausi 1
Kyyninen Fleabag (Phoebe Waller-Bridge) pyörittää yksin marsukahvilaa. Hän yrittää tulla sinuiksi menneisyyden tragedioiden kanssa samalla, kun selvittelee haastavia ihmissuhteitaan niin romanttisten kumppanien kuin värikkään perheensäkin kanssa. 

### Kausi 2
Fleabag kipuilee yhä surun sekä haastavien perhesuhteidensa parissa. Hän tutustuu isänsä (Bill Paterson) ja äitipuolensa (Olivia Colman) kihlajaisissa pappiin (Andrew Scott). Kohtaaminen johtaa monimutkaiseen suhteeseen, jossa Fleabag rakastuu ja joutuu tarkastelemaan kyynistä maailmankuvaansa uudella tavalla.

## Näyttelijät

## Lähteet

## Aiheesta muualla
*